Marguerite Viby

Marguerite Viby (født Ida Marguerite Stenberg Jensen 25. juni 1909 i København, død 8. april 2001 på Frederiksberg) var en dansk skuespillerinde og sangerinde.

Karriere 
Som barn var Marguerite Viby elev på danseskole, og hun debuterede på scenen i 1923 ved Tivolis Sommerteater. I 1927 fik hun sit første gennembrud på Helsingør Sommerteater, bl.a. med en parodi på Josephine Baker. I de følgende år kunne hun opleves på mange scener og turneer i revyer og operetter.

Under engagement på Apollo Teatret 1932-1939 fik hun det helt store gennembrud.
Hun optrådte med gæstespil på Chat Noir i Oslo i 1935 og 1947-1948 og på Folketeatret [i Kbh. eller Sth.?] og Vasateatern i Stockholm i 1940 samt Finland.

Fra midten af 1950'erne dalede hendes stjernestatus i nogen grad, selv om hun fortsatte i de lette scenegenrer (lystspil, revyer og musikteater), men midt i 1960'erne til op i 1970'erne steg hendes popularitet igen med bl.a. monologen "Den jazzende husmor" og sketchen "Opunionsundersøgelsen" fra Cirkusrevyen i 1965.

Samtidig var Marguerite Viby aktiv som filmskuespiller. Hun begyndte med stumfilm sidst i 1920'erne, men det var med de første talefilm, hun fik sin store popularitet, f.eks. med Skal vi vædde en million? (1932), hvor hun sang Titte til hinanden i duet med Hans W. Petersen. Andre store filmsuccesser for hende var Mille, Marie og mig (1937) og Frøken Kirkemus. I perioden 1938-1956 indspillede hun endvidere mange film i Sverige, heriblandt svenske versioner af nogle af sine store danske filmsuccesser. For sin lange filmkarriere modtog Maguerite Viby i 2000 en æres-Bodil.

Privatliv 
Marguerite Viby var datter af politibetjent Niels Oscar Julius Jensen (født 6. februar 1880, Vibygaard, Roskilde Amt) og Emmy Johanne Kirstine Steenberg (12. juni 1882 Vor Frue Sogn - 1927), viet 24. maj 1907 i Vor Frue Kirke. Hun var gift fem gange, nemlig med Poul Christian Guldager, Emanuel Gregers, Knud Wold, Preben Mahrt (borgerligt viet på Frederiksberg Rådhus, 1953) og sidst med Erik Henry Tangfelt. Med Knud Wold fik hun datteren Susse Wold, som også har gjort sig meget gældende som skuespillerinde.

Hun har boet i Hostrups Have på Frederiksberg.

I 1985 fik hun en hjerneblødning og trak sig derpå tilbage fra rampelyset. Hun døde i 2001 og er begravet på Frederiksberg ældre kirkegård.

Udvalgt filmografi

Film 

 Højt paa en Kvist – 1929
 Han, hun og Hamlet – 1932
 Skal vi vædde en million? – 1932
 Tretten år – 1932
 5 raske piger – 1933
 Så til søs – 1933
 Skaf en sensation – 1934
 Min kone er husar – 1935
 Cocktail – 1937
 Mille, Marie og mig – 1937
 Milly, Maria och jag – 1938
 Komtessen på Stenholt – 1939
 En pige med pep – 1940
 Sørensen og Rasmussen – 1940
 Fröken Kyrkråtta – 1941
 Frøken Kirkemus – 1941
 Fröken Vildkatt – 1941
 Lyckan kommer – 1942
 Lykken kommer – 1942
 Frøken Vildkat – 1942
 Op med humøret – 1943
 Som du vil ha' mig – 1943
 I dag gifter sig min man – 1943
 Teatertosset – 1944
 Dolly tar chansen – 1944
 Lilla helgonet – 1944
 Och alla dessa kvinnor ... – 1944
 Sussie – 1945
 Jeg elsker en anden – 1946
 Peggy på vift – 1946
 Jag älskar dig, Karlsson! – 1947
 Den opvakte jomfru – 1950
 Den store gavtyv – 1956
 Hvad vil De ha'? – 1956
 Litet bo – 1956
 Pigen og vandpytten – 1958
 Mine tossede drenge – 1961
 Don Olsen kommer til byen – 1964
 Far laver sovsen – 1967
 Mordskab – 1969
 På'en igen Amalie – 1973

 Tv-serier 
 Een stor familie (Fru Olga "Morten" Mortensen)

 Hædersbevisninger 
 Tildelt Krigsinvalidernes Brödraförbunds Hæderstegn i Helsinki – 1942
 Udnævnt til ridder af Dannebrog – 1969
 Kåret til årets æreskunstner ved Revyernes Revy – 1993
 Tildelt Æres-Bodil og -Robert – 2000

 Marguerite Vibys Jubilæumsfond 
Jubilæumsfonden er indstiftet i 1976, hvor Marguerite Viby havde 50-årsjubilæum som skuespillerinde, og hun fik selv lov til at udpege fondens første bestyrelse. Legater fra fonden uddeles uregelmæssigt til fortrinsvis yngre talentfulde teaterfolk.

 Kildehenvisninger 
 Litteratur 
 Ebbe Mørk: Marguerite Viby – Det var sjovt at være til'', Politikens Forlag, 2001. .

Referencer

Eksterne henvisninger 

 

Personer fra København
Stumfilmskuespillere fra Danmark
Skuespillere fra Danmark
Sangere fra Danmark
Riddere af Dannebrog
Personer i Kraks Blå Bog (afdøde)
Modtagere af Ole Haslunds Kunstnerfonds legat